རྩོམ་རིག་གང་འདྲ་ཞིག་ཡིན་ནའང་རགས་པ་ཙམ་དུ་དབྱེ་བ་ཕྱེ་ན་གཉིས་སུ་ཕྱེ། རང་བཞིན་བརྗོད་དང་འཁྱོག་བརྗོད་ཅེས།། ངག་གི་རང་བཞིན་ཐ་དད་གཉིས།། ཞེས་གསུངས་པ་ལྟར་རང་བཞིན་དྲང་པོར་བརྗོད་པའི་སྙན་ངག་ཅིག་དང༌། འཁྱོག་བརྗོད་ཀྱི་སྙན་ངག་ཅིག་བཅས་གཉིས་ཡོད། ད་ལྟའི་སྙན་ངག་མེ་ལོང་གི་དོན་རྒྱན་སོ་ལྔའི་ནང་ཚན་གྱི་རང་བཞིན་བརྗོད་པ་ཞེས་པ་དེ་དཔེ་རྒྱན་མ་ཡིན་པའམ་དཔེ་དང་མ་སྦྱར་བ་ཞིག་དགོས་ནའང་སྤྱིར་བཏང་ནས་རང་བཞིན་བརྗོད་དང་འཁྱོག་བརྗོད་ཀྱི་དབྱེ་བ་ཕྱེ་བའི་སྐབས་སུ་དཔེ་དང་སྦྱར་བ་དེ་ཚོ་ལའང་འཁྱོག་བརྗོད་མ་ཡིན་པ་རང་བཞིན་བརྗོད་པ་མང་པོ་ཡོད། རང་བཞིན་བརྗོད་པའི་སྙན་ངག་གང་ཞིག་ཡིན་ནའང་ཧ་ལམ་སྐད་ཡིག་སོ་སོའི་ཐུན་མོང་མ་ཡིན་པའི་ཁྱད་ཆོས་གང་ཡོད་པ་དེ་དང་མཐུན་པ་ཞིག་མ་གཏོགས་སྐད་ཡིག་གཞན་དག་ནས་ཚུར་ཤན་ཤུགས་སླེབས་པ་ཕལ་ཆེར་བྱུང་མེད། འཁྱོག་བརྗོད་ཀྱི་རིགས་དེ་ཚོའི་ནང་ང་ཚོས་སྙན་ངག་གཞན་ཞིག་མཐོང་བ་ཡིན་ནའང་མཐོང་བ་དེས་ང་རང་ཚོའི་རྩོམ་འགྲོས་ཐོག་ལ་ཤན་ཤུགས་སླེབས་ཡོང་བ་དེ་རང་བཞིན་གྱི་གནས་སྟངས་ཤིག་ཡིན་པས་དེ་བཀག་འགོག་བྱེད་མི་ཐུབ། སྔོན་མ་ཡིན་ན་ལེགས་སྦྱར་གྱི་སྐད་ནས་བསྒྱུར་བའི་སྙན་ངག་མ་གཏོགས་མེད་པའི་རྐྱེན་གྱིས་ང་ཚོའི་རྩོམ་རིག་གི་ནང་ལ་ལེགས་སྦྱར་གྱི་ཤན་ཤུགས་དེ་མ་གཏོགས་གཞན་དག་སླེབས་མེད། དེང་སང་རྩོམ་རིག་གཞན་དག་མང་པོ་ཀློག་སྐབས་དེང་དུས་ཀྱི་རྩོམ་རིག་གསར་པའི་ནང་ལ་རྒྱ་ནག་གི་རྩོམ་འགྲོས་དང༌། དབྱིན་ཇིའི་རྩོམ་འགྲོས། རྒྱ་གར་གྱི་རྩོམ་འགྲོས་ལ་སོགས་མང་པོ་སླེབས་ཡོད། ང་ཚོའི་རྩོམ་རིག་ནང་ལ་དེ་ཚོ་སླེབས་མི་ཆོག་པ་མ་ཡིན་ལ། སླེབས་མ་སྲིད་པའང་མིན། སླེབས་པ་ཡིན་ནའང་དེ་ལ་ཧང་སང་དགོས་དོན་ཡང་མེད། གནས་སྐབས་གནས་སྐབས་ལ་འགྱུར་བ་འགྲོ་བ་དེ་རང་བཞིན་གྱི་གཤིས་ལུགས་ཤིག་ཡིན་པ་མ་གཏོགས་དེ་ལ་བརྟེན་ནས་ང་ཚོའི་རིག་གཞུང་ལ་ཕན་གནོད་གང་ཡང་ཡོང་མི་ཐུབ།